དམངས་ཁྲོད་གླུ་ངག་གི་དབྱངས་རྟས་ཁོ་མོའི་ངག་སྙན་མོར་གྲོགས་སུ་བསྡོངས་ཤིང་།ཡུལ་སྡེ་བའི་གར་རྩེན་གྱི་སྟངས་སྟབས་དེ་ཁོ་མོའི་ལུས་ཟོར་ལྡེམ་མྱུར་གྱི་དཔལ་དུ་འཁྱུད་ཅིང་རང་ལོ་དགུ་ལ་ལོན་སྐབས་སྡེ་བའི་སློབ་གྲྭར་ཞུགས་ཤིང་།ལྷན་སྐྱེས་སུ་གྲུབ་པའི་སྐད་ངག་སྙན་མོ་དེས་སློབ་གྲྭའི་ར་བ་ནས་ལ་གླུ་སོགས་དམངས་ཁྲོད་ཀྱི་གླུ་དབྱངས་ཁག་ཅིག་ངག་ལ་གྱེར་བས་དགེ་སློབ་ཀུན་ཧ་ལས་ཤིང་ངོ་མཚར་བར་གྱུར།གླུ་གར་སྒྱུ་རྩལ་ལ་དུངས་ཞེན་དང་སྤྲོ་སྣང་ནི་ཁོ་མོའི་གཤིས་རྒྱུད་དུ་མ་བཅོས་རང་བྱུང་གིས་གྲུབ་པས།རྒྱུན་པར་དགེ་རྒན་དང་སློབ་གྲོགས་ཚོར་ཁོ་མོའི་མགྲིན་པའི་སྐད་ངག་སྙན་མོས་སྤྲོ་བ་བསྐྱེད་ཅིང་ལྡེམ་མྱུར་གར་གྱི་སྟངས་སྟབས་ཀྱིས་དགའ་བ་བསྩལ་མྱོང་ཡོད།བཀའ་དྲིན་ཅན་གྱི་དགེ་རྒན་དེ་དག་གིས་ཁོ་མོའི་ལྷན་སྐྱེས་ཀྱི་སྐད་ངག་སྙན་མོ་དང་སློབ་སྦྱོང་ལ་སྡུག་རུས་ཆེ་བའི་རྣམ་པ་མཐོང་སྟེ་སྐུལ་ལྕག་དང་རེ་བཅོལ་གང་མང་གནང་བས་ཁོ་མོས་གླུ་གར་སྒྱུ་རྩལ་ལ་གཏད་པའི་ཕུགས་ཀྱི་འདུན་མ་དེ་རུ་སྔར་ལས་ལྷག་པའི་ཡིད་ཆེས་དང་སྙིང་སྟོབས་ཀྱིས་ཀུན་ནས་བརྟས།